PATVIRTINTA
Ukmergės Jono Basanavičiaus
gimnazijos direktoriaus
įsakymu 2017-08-21 V-56

**UKMERGĖS JONO BASANAVIČIAUS GIMNAZIJOS**

**MOKINIO TAISYKLĖS**

1. **Mokinių teisės:**

1.1.gauti informaciją apie gimnazijoje vykdomas mokymo programas, privalomus bei pasirenkamuosius  dalykus, modulius, jų pasirinkimo ir keitimo tvarką;

1.2. apsispręsti dėl dorinio ugdymo dalyko pasirinkimo, pagal savo gebėjimus pasirinkti mokymosi kursą, pasirenkamųjų  dalykų programas, neformaliojo ugdymo veiklą;

1.3. nustatyta tvarka pasirinkti mokymosi formą: kasdienis, savarankiškas ar mokymas namuose;

1.4. dalyvauti svarstant ugdymo proceso organizavimo, mokinio elgesio klausimus, gauti su mokymusi bei pasiekimų  vertinimu susijusią informaciją, konsultuotis su mokytojais, pagalbos specialistais, gimnazijos vadovais;

1.5. turėti higienos reikalavimus atitinkančią darbo vietą, mokytis sveikoje ir saugioje aplinkoje;

1.6. prisidėti prie šiuolaikiškos mokymo institucijos aplinkos kūrimo, dalyvauti mokinių savivaldoje;

1.7. nutraukti mokymąsi gimnazijoje apie tai informuojant gimnazijos administraciją raštu.

2.**Mokinių pareigos:**

2.1. laikytis visų mokymo sutarties sąlygų, šių taisyklių ir kitų gimnazijos tvarką reglamentuojančių reikalavimų, vykdyti gimnazijos administracijos, mokytojų ir savivaldos institucijų nutarimus;

2.2. stropiai mokytis, sąžiningai ir laiku atlikti skirtas užduotis;

2.3. nevėluoti ir nepraleisti pamokų be pateisinamos priežasties (praleistas pamokas pateisinantį dokumentą pateikti per savaitę (tėvai ar globėjai gali pateisinti ne daugiau kaip 3 dienas iš eilės, išskyrus atvejus, kai iš anksto gaunamas gimnazijos administracijos leidimas);

2.4. gerbti mokytojus, mokinius, kitus bendruomenės narius ir nepažeisti jų teisių;

2.5. atsakingai elgtis virtualioje erdvėje, gerbti savo ir kitų privatumą ir teises;

2.6. dėvėti mokyklinę uniformą (su išlyga penktadieniais), nevartoti ryškios kosmetikos, provokuojančių aksesuarų, įvairias subkultūras žyminčių aprangos detalių;

2.7. tausoti ir saugoti gimnazijos turtą,  palaikyti švarą ir tvarką klasėje, mokykloje ir jos teritorijoje.

3. **Mokiniui draudžiama:**

3.1. fiziškai ar psichologiškai smurtauti, tyčiotis iš mokinių ar kitų gimnazijos bendruomenės narių;

3.2. gimnazijoje, jos teritorijoje ar išvykose turėti ir vartoti psichoaktyvias medžiagas (tabaką, elektronines cigaretes, alkoholį, narkotikus ir kt.) ar būti apsvaigus nuo jų;

3.3. vartoti necenzūrinius žodžius, žaisti azartinius žaidimus, įžūliai ir provokuojančiai elgtis, demonstruoti intymumą gimnazijos patalpose;

3.4. be administracijos leidimo vestis į gimnaziją  pašalinius asmenis, naudotis gimnazijos patalpomis;

3.5. pamokoje naudotis mobiliuoju telefonu, garso ir vaizdo technika be mokytojo leidimo, ne mokymosi tikslais.

4. **Baigiamosios nuostatos:**

1. Priimtą į gimnaziją mokinį su šiomis Taisyklėmis pasirašytinai supažindina klasės vadovas mokslo metų pradžioje.

2. Klasių vadovai, dalykų mokytojai mokinius pasirašytinai supažindina su saugaus elgesio, tvarkos ir darbo taisyklėmis mokomųjų dalykų kabinetuose, sporto salėje ar išvykose.

3. Mokinių supažindinimas su Taisyklėmis fiksuojamas mokytojo dienyno skyriuje „Saugaus elgesio ir kiti instruktažai“.